Bybelskool » Gideon verruil God vir afgode
Om die aantrekkingskrag van sowel as die afvalligheid wat afgodery veroorsaak, te verstaan, is Gideon ‘n goeie gevallestudie. Ek nooi jou dus uit om my bydraes te lees oor die drie hoofstukke waarin sy verhaal vertel word:
Dit is verstommend dat God se aanvanklike geduld met Gideon hom in staat stel om nie net met die afgod Baäl af te reken nie, maar ook met die bedreiging van die Midianiete. Sy klein bende van 300 verdryf hulle sodat hulle nie meer ‘n bedreiging vir Israel sou inhou nie.
Maar Jerubbaäl – Gideon se bynaam – se gierigheid kry die oorhand oor hom, en as hy ‘n enorme hoeveelheid goud as betaling kry, maak hy daarmee ‘n efodbeeld, waarskynlik as ‘n soort simbool van die soeke na God se wil.
Die efodbeeld word egter vir hom ‘n strik deurdat hy uiteindelik die efodsbeeld self aanbid as ‘n afgodsbeeld. Die beeld het dus vir Gideon self en vir sy mense ‘n valstrik geraak en hulle ontrou aan die Here gemaak.
Sy voorbeeld was aansteeklik. Die Israeliete het ná sy dood begin om die Baäls te vereer en Baäl-Berit as god aanvaar. “Berit” is die woord wat vir “verbond” gebruik word, wat aandui dat die Israeliete Baäl letterlik in die plek van Jahwe, die Verbondsgod wat hulle uit Egipte verlos het, aanbid het.
Op die koop toe het Gideon sewentig seuns gehad by ‘n hele aantal vrouens. Een van hulle, Abimelek, ‘n seun by ‘n byvrou uit Sigem, dws ‘n Kanaäniet, sou vir groot onrus sorg ná Gideon se dood.
Die familie van Gideon het daarby ook in diskrediet geraak wat die tafel dek vir die onverkwiklike gebeure rondom Abimelek in die volgende hoofstuk.
Afgodery sit onafwendbaar ‘n proses van afvalligheid aan die gang wat die lig van God uitdoof in die lewe van ‘n volk.